b"\n_START_ARTICLE_\nGary Hallgren\n_START_SECTION_\nLiv og karriere\n_START_PARAGRAPH_\nHallgren vokste opp ved kysten av Stillehavet i den nordvestlige delen av USA. Han studert maleri og design ved Western Washington State College, hvor han ogs\xc3\xa5 fikk trening som skiltmaker, og fikk sitt svennebrev i Seattle i 1969. Han slo seg sammen med designeren Doug Fast for \xc3\xa5 opprette selskapet Splendid Sign Company som utf\xc3\xb8rte oppdrag i blanding av art nouveau og psykedelisk design. I radikaliseringen p\xc3\xa5 1960-tallet ble Hallgren involvert i kulturbevegelsen rundt undergrunnstegneserier en gang rundt 1970. Han utga sin f\xc3\xb8rste fortelling i Northwest Passage, en lokal undergrunnsavis._NEWLINE_I 1971 dannet Hallgren og flere andre tegnere, spesielt Dan O'Neill, et tegnerkollektiv som kalte seg The Air Pirates, \xc2\xabLuftpiratene\xc2\xbb, som ogs\xc3\xa5 besto av Bobby London (tegneren av \xc2\xabDirty Duck\xc2\xbb), Ted Richards (tegneren bak serien \xc2\xabDopin' Dan\xc2\xbb og \xc2\xabThe 40-Year-Old Hippie\xc2\xbb), og Shary Flenniken (\xc2\xabTrots and Bonnie\xc2\xbb). De fikk utgitt to hefter i l\xc3\xb8pet av v\xc3\xa5ren og h\xc3\xb8sten 1971 av Air Pirates Funnies hvor Mikke Mus hadde sex med Minni, og du smuglet dop og r\xc3\xb8kte seg h\xc3\xb8ye. S\xc3\xa6rlig for O'Neill var det viktig \xc3\xa5 ta et politisk oppgj\xc3\xb8r med Walt Disney Company, og han s\xc3\xb8rget for \xc3\xa5 f\xc3\xa5 smuglet heftene inn p\xc3\xa5 styrerommet til styret i selskapet. Rettssaken var i rundt ti \xc3\xa5r med trusler om millionerstatning f\xc3\xb8r det kom til en minnelig ordning hvor kollektivet m\xc3\xa5tte love \xc3\xa5 ikke tegne uautoriserte mus som gjorde unevnelige ting. Hallgren gjorde omslaget til det andre heftet, og f\xc3\xb8rste del av tegneserien The Tortoise and the Hare (\xc2\xabSkilpadden og haren\xc2\xbb)._NEWLINE_Etter at striden med Walt Disney var over gikk han sammen med London og Flenniken (som var den eneste som ikke var involvert i rettssaken) til humormagasinet National Lampoon i 1976. Hallgren gjorde en m\xc3\xa5nedlig serie \xc2\xabFour For A Quarter\xc2\xbb. En tid p\xc3\xa5 slutten av 1970-tallet tegnet han ogs\xc3\xa5 karikaturer av folk p\xc3\xa5 gata. Deretter jobbet han for sexmagasinet Swank fra 1980 hvor han gjorde den m\xc3\xa5nedlig serien Mustang Sally av ditto innhold. Han jobbet ogs\xc3\xa5 for et kortselskap, for magasiner og for tegneserieselskapet Marvel Comics med \xc2\xabMort, The Dead Teenager\xc2\xbb, i 1991-1992. Han har ogs\xc3\xa5 illustrert en rekke b\xc3\xb8ker som You: The Owner's Manual og You, The Smart Patient._NEWLINE_I henhold til et intervju i mars 2006 med Mike Dobbs fra bloggen Out of the Inkwell lever Hallgren i dag i Granby i Massachusetts og har et atelier i Holyoke. Han har hatt illustrasjoner i utgivelser som blant annet The New York Times, Men's Health, The Wall Street Journal, Mad, og Entertainment Weekly.\n_START_SECTION_\nPersonlig liv\n_START_PARAGRAPH_\nI henhold til kunstnerpresentasjon har han v\xc3\xa6rt gift med Michelle i 30 \xc3\xa5r, har en voksen datter, og blitt gammel nok til fikse p\xc3\xa5 huset og stelle i hagen. Foruten \xc3\xa5 spille barytonsaksofon hver torsdag p\xc3\xa5 River St. Caf\xc3\xa9 i Orange sammen med Reprobate Blues Band samler og restaurerer han Studebaker, et gammelt bilmerke som gikk ut av produksjon i 1966. I en kombinasjon av kunst og motorkj\xc3\xb8ret\xc3\xb8yer har han en kortserie kalt \xc2\xabBad Girls Ride Bad Bikes\xc2\xbb. Han maler ogs\xc3\xa5 malerier som stilmessig trekker tilbake p\xc3\xa5 1960-tallets popart, hans egen trening som skiltmaker og sin tid som tegneserietegner. Hans kunstfilosofi synes kunne sammenfattes i f\xc3\xb8lgende uttalelse: \xc2\xabJeg liker \xc3\xa5 gj\xc3\xb8re mine malerier morsomme. Ikke gj\xc3\xb8re morsomme malerier, det ER en forskjell, er det ikke?\xc2\xbb"